Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: szóló 1990. évi LXV. törvény módosítását annak érdekében,
Paragraph Index: 442

szóló 1990. évi LXV. törvény módosítását annak érdekében, hogy jogszabály állapítson meg határidőt a lakott területrész átadásához, átvételéhez, illetőleg cseréjéhez szükséges, az érintett önkormányzatok képviselő-testületei közötti megállapodás megkötésére, illetőleg az átvevő önkormányzat képviselő-testületének a területrész átvétele vagy annak elutasítása tárgyában szükséges nyilatkozattételére. Az ajánlásra adott válaszában a belügyminiszter arról tájékoztatta a helyettes országgyűlési biztost, hogy az ajánlás felhívása összhangban áll a tervezett törvénymódosítás törekvéseivel. A módosítás helyett új, a településrendezésről szóló törvény tervezetét véleményezésre megküldte a Belügyminisztérium, melyben a területrész átadása-átvétele tekintetében határidőt állapít meg, és a sikertelen tárgyalások esetére megnyílik a bírói út lehetősége is. Az országgyűlési biztos általános helyettese az ajánlásra kapott megoldási javaslatot elfogadta. OBH 9184/1996. I. Az Alkotmány 2. § (1) bekezdésében deklarált jogállamiságból fakadó jogbiztonsághoz fűződő alapjog — összefüggésben az önkormányzáshoz való alapjoggal (42. §) — szenved sérelmet, ha jogszabály nem rögzít határidőt a népszavazást követő új község megalakítása, illetőleg a községegyesítés megszüntetése miatt szükséges vagyoni-területi kérdések tisztázása körében tartandó tárgyalások lefolytatására és a megállapodás megkötésére. II. Ugyancsak a jogbiztonsághoz való alapjogot sérti a képviselőtestület, ha a községegyesítés megszüntetésére irányuló kezdeményezés határozatba foglalását tartalmazó — törvényben előírt — kötelezettségének nem tesz határidőben eleget. Az Országgyűlési Biztos Hivatalához érkezett beadványban a Berentei Előkészítő Bizottság elnöke azzal fordult az országgyűlési biztoshoz, hogy folytasson vizsgálatot a Kazincbarcika-Berente községegyesítés megszüntetésével kapcsolatos ügyben. Kazincbarcika város képviselő-testülete községegyesítés megszüntetése kérdésében — állampolgári kezdeményezés alapján — helyi népszavazást rendelt el Berente településrész területére vonatkozóan. Az érvényes népszavazáson a választójogosultak többsége a községegyesítés megszüntetése mellett szavazott. A népszavazás eredményét Kazincbarcika város önkormányzatának képviselő-testülete határozatába foglalta.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes